**Nagovor predsednika Državnega sveta Mitje Bervarja na slovesnosti ob praznovanju 40- obletnice slavistike na Univerzi Alpe-Adria Celovec**

(Celovec, 26. marec 2015)

Spoštovani gospe in gospodje, cenjeni člani Inštituta za slavistiko, spoštovani veleposlanik dr. Andrej Rahten, visoki gostje, dragi prijatelji,

dovolite mi, da vas pozdravim v imenu Državnega sveta RS in v svojem imenu, ob visokem jubileju – 40. let raziskovanja in poučevanja slavistike na Univerzi Alpe-Adria v Celovcu. Z velikim veseljem sem sprejel povabilo predstojnice inštituta dr. Herte Maurer-Lausegger na ta svečani dogodek. Še posebej me kot Slovenca veseli, da ima slovenščina v "mozaiku jezikov in kultur" svoje izpostavljeno mesto tukaj, na celovški univerzi.

Po padcu železne zavese je tudi Alpsko-jadranski del Evrope zajel duh strpnosti, odprtosti in večjega medsebojnega razumevanja. Slovenija je postala, tako kot Avstrija, enakopravna članica družine evropskih narodov. Meje so padle na zemljevidu, meje so padle tudi v naših mislih in v našem srcu.

Evropska unija kot nadnacionalna tvorba ljudi zbližuje, vse to pa prispeva k večjemu sožitju med narodi, ki v njej bivajo. Zato jezikovna politika Evropske unije sledi večjezičnosti z željo, da bi vsak prebivalec Evrope znal vsaj tri jezike, poleg maternega še dva (tujega, manjšinskega, sosedskega). Vse to v duhu ohranjanja bogate jezikovne dediščine Evrope, na katero smo lahko ponosni.

Koroška ima v tem kontekstu priložnost, da v sodobni Evropi postane simbol strpnosti in sožitja med narodi, da postane živa prispodoba mozaika jezikov in kultur. Tako tudi izjava, da je slovenščina drugi deželni jezik, na Koroškem vse bolj dobiva domovinsko pravico, kar je pomembno tudi s stališča Republike Slovenije. Povezuje nas zgodovina, povezujejo nas kultura, jezik in govorica. V Evropi brez meja ni prostora za izključevanje na podlagi kulture ali jezika. Vsi skupaj oblikujemo identiteto Evrope.

Spoštovane gospe in gospodje,

univerza je odprt prostor strokovnega raziskovanja in znanstvenega pogleda na svet. Veseli me, da je raziskovanje in študij slavistike na Univerzi Alpe-Adria Celovec v 40-ih letih veliko prispevalo tudi k medkulturni odprtosti in poznavanju narodov na tem zgodovinsko prepišnem območju. Vsem skupaj želim, da bi svoje delo v duhu sožitja in medsebojnega razumevanja uspešno nadaljevali tudi v prihodnje.

Hvala za besedo.